Huwa aktar importanti illi wiehed ikun jaf x'tip ta' persuna tinsab marida milli jkun jaf x'tip ta' marda ghandha l-persuna... Hippocrates (460 – 377 Q.K.) Din il-ġimgħa għażilt li nkompli nimraħ dwar x'opportunitajiet jeżistu biex intejjbu l-livell ta' saħħitna. Fostom laqagħtni s-suġġett tal-agupuntura u l-fatt li din ilha tiġi applikata sa minn 5000 sena ilu. Bħala konferma ta' dan għandna l-famuż ġisem immummifikat magħruf bħala Ötzi – il-bniedem tas-silġ. Ötzi għex madwar 3300 Q.K. u meta nstab fil-glaċier bejn l-Awstrija u l-Italja lura fl-1991, ġie nnutat illi fuqu kienu għadhom jidhru sinjali ċari ta' agupuntura. Xtaqt insir naf aktar dwar din il-kura antika u għalhekk ħabiba tiegħi laqqagħtni mat-tabib Xu Jin Hua li matul dawn l-aħħar sentejn kien qiegħed joffri s-servizz tiegħu f'pajjiżna proprju f'dan il-qasam. Iltqajt miegħu fi klinika ġewwa Kordin magħrufa bħala – The Mediterranean Regional Centre For Traditional Chinese Medicine... "Jeżisti arranġament bejn Malta u ċ-Ċina sabiex pajjiżi joffri s-servizz professjonali ta' tobba mħarrġa fl-agupuntura. L-iskop prinċipali huwa illi minbarra li jissaħħu r-relazzjonijiet bejn iż-żewġ pajjiżi, fl-istess ħin tingħata kura u fejqan lill-poplu Malti permezz ta' metodi tradizzjonali u effikaċi Ċiniżi. Apparti minni li qed naħdem ġewwa dil-klinika hawn ukoll tabib ieħor miċ-Ċina li jaħdem fl-isptar Mater Dei. Hemmhekk is-servizz huwa b'xejn imma l-lista hija twila ħafna biex tinqeda." Kelli kurżità kemm l-użu tal-agupuntura huwa popolari f'Malta? "Fil-bidu kienet teżisti daqsxejn diffikultà peress illi l-metodi li nużaw aħna huma għal kollox differenti minn dak li l-Maltin huma mdorrijin għalih. Fiċ-Ċina l-agupuntura ilha tiġi applikata għal dawn l-aħħar 5000 sena u għalhekk hija kura popolari ħafna. F'Malta din il-klinika fetħet fl-1993 imma ftit ftit, permezz tan-nies stess li jattendu hawn u li jissuġġerixxu dil-kura lil ħaddieħor, il-klijenti bdew jiżdiedu aktar. Biss biss ngħidlek li f'din il-klinika jattendu kuljum madwar 15 sa 20 persuna sabiex jużaw is-servizzi tagħna." It-terapija tal-agupuntura hija bbażata fuq it-teorija illi teżisti enerġija għaddejja fil-ġisem tal-bniedem magħrufa bħala 'chi' jew 'qi'. Din iċ-'chi' hija maħsuba illi timxi matul kanali ta' enerġija ġewwa l-ġisem tal-bniedem rikonoxxuti bħala 'meridjani'. Jekk iċ-'chi' tiġi bblukkata permezz ta' xi żbilanċ f'din l-enerġija, dan jista' jikkawża mard fil-ġisem. Permezz tal-agupuntura, huwa possibbli li dan l-iżbilanċ jerġa' jiġi rregolat u b'hekk il-ġisem jirkupra saħħtu lura. "Iva hekk hu," ikkonfermali t-tabib. "Jeżistu 365 punti ta' agupuntura fil-ġisem tal-bniedem li kollha jitqassmu f'14 il-kanal ('meridjani') differenti u kull wieħed minn dawn il-kanali jirrelataw ma' organi speċifiċi tal-ġisem. Dawn il-kanali huma viċin ħafna tas-sistema nervuża tal-bniedem. Għaldaqstant huwa importanti ħafna illi min japplika l-agupuntura fuq l-individwi jkun professjonali u mħarreġ sewwa. Nuqqas ta' esperjenza tista' tikkawża danni serjissimi. Jiena ilni nipprattika l-agupuntura għal dawn l-aħħar ħmistax il-sena wara li ggradwajt bħala tabib u speċjalizzajt f'dan il-qasam." L-agupuntura minn dejjem kienet timpressjonani proprju minħabba l-inserzjoni tal-labar fil-ġisem. Ikolli nammetti li l-idea tkexkixni. Imma fir-realtà għaliex jintużaw il-labar? "Fil-mediċina tradizzjonali Ċiniża s-saħħa tal-individwu hija kkunsidrata bħala dak il-bilanċ li jeżisti bejn il-yin u l-yang ġewwa l-ġisem. L-enerġija tal-ġisem (iċ-chi) hija immaterjali u allura nafuha bħala yang. Il-parti l-oħra hija l-element materjali li huwa d-demm li nsejjħulu ying. L-inserzjoni tal-labar fil-punti ġusti jirregolaw il-bilanċ bejn dawn it-tnejn u b'hekk jitfejjaq l-uġiegħ jew dak li jkun qed ixekkel is-saħħa tal-individwu." L-inserzjoni tal-labar tweġġa'? "Jista' jkun illi min qatt ma jkun esperjenza l-agupuntura, għall-ewwel jinħasad bid-dehra tal-labar. Imma kif jistgħu jgħidulek l-individwi stess li pruvawha, l-labar lanqas biss jinħassu. Aħna nużaw metodu veloċi ħafna ta' inserzjoni fil-ġilda. Barra minn hekk tintuża' profondità u direzzjoni speċifika skont l-għan li għalih tkun qed tiġi applikata l-agupuntura. Punt essenzjali huwa illi min jiddeċiedi li jieħu trattament tal-agupuntura jiġi b'mod preparat u mhux b'xi biża' mil-labar. Meta wieħed ikun rilassat, kif għedtlek, ma jħoss assolutament l-ebda uġiegħ. Imma jekk wieħed iżomm ruħu iebes għax ma jkunx komdu, jagħmel lilu nnifsu aktar sensittiv u għaldaqstant din l-esperjenza ma tkunx daqshekk pjaċevoli." Biex nikkonferma dan, it-tabib Xu ħadni nara t-tneħħija tal-labar minn ġisem ta' klijent fejn stajt nara biċ-ċar illi ma kien hemm l-ebda reazzjoni ta' uġiegħ. Fl-istess waqt, it- tabib ħa l-okkażżjoni biex jurini wkoll xi metodi oħra differenti li jiġu applikati f'din il-klinika. Fostom rajtu jaħraq l-arja minn tazza tal-bambù u jpoġġiha fuq saqajn il-klijent bl-istess reazzjoni rilassata u bla uġiegħ ta' xejn min-naħa ta' dan ir-raġel ... "Dan il-metodu jissejjaħ fentusi jew 'cupping treatment'. Permezz tiegħu tista' tiġi rregolata ċ-ċirkolazzjoni billi bis-sħana li tiġi applikata fuq parti partikolari tal-ġisem, jinġibdu 'l barra xi tossiċi u impuritajiet oħra li jkunu nġabru f'dawk in-naħat. Mill-oskurita tal-kulur tal-marka li jħalli dal-metodu fuq il-ġisem, wieħed ikollu ndikazzjoni aħjar ta' kemm hemm bżonn kura. Aktar ma din il-parti tiġi trattata, l-marka aktar tiċċara u tmur malajr minn fuq il-ġisem." Fost informazzjoni oħra li ġbart waqt ir-riċerka tiegħi sibt illi anki l-widna tal-bniedem fiha diversi punti ta' agupuntura differenti... "Fil-qasam tal-agupuntura nikkomparaw il-widna tal-bniedem mal-pożizzjoni maqluba ta' fetu (inverted fetus concept) u jekk tinnota kif qed nurik f'din l-istampa, l-punti tal-agupuntura jaqblu eżatt mal-forma tat-tarbija rasha 'l isfel. Fil-fatt permezz ta' diversi punti fil-widna, l-agupuntura tista' tirregolarizza l-organi interni, l-istrutturi u l-funzjonijiet tal-ġisem. Ġeneralment l-agupuntura tal-widna tintuża flimkien ma' xi trattament ieħor ta' agupuntura. Jistgħu jintużaw labar apposta għal din il-parti tal-ġisem imma teżisti wkoll tip ta' żerriegħa ċkejkna u iebsa li taqdi l-istess funzjoni. Din iż-żerriegħa tiġi mwaħħla bi stikka żgħira fuq il-widna u l-individwu jkun mitlub jagħfasha regolarment matul numru ta' ġranet sabiex ikompli jistimola l-parti involuta." X'jista' wieħed jitratta bl-agupuntura? "Hemm diversi affarijiet fostom uġiegħ ta' ras, emikranja, uġiegħ fis-snien, fid-dahar u fl-għonq, xjatka, uġiegħ fl-istonku u ż-żaqq, konstipazzjoni, diarrhea, ażżma, sogħla u sintomi tal-influwenza, nuqqas ta' abilità sesswali, paraliżi fil-wiċċ, insomnja, problemi ta' fertilità, menstruazzjoni irregolari, eczema, acne, astensjoni mit-tipjip u tnaqqis ta' aptit biex jonqos il-piż. Fuq kollox l-agupuntura tintuża wkoll bħala metodu ta' rilassament biex tneħħi l-istress u xi sintomi oħra simili." Lista twila mhux ħażin! Imma l-agupuntura kulħadd jista' jużaha? "Iva. Saħansitra t-tfal, għalkemm minn dawn ftit li xejn ikollna. In-nisa li qed jistennew tarbija ukoll jistgħu jużaw din it-terapija iżda f'dawn il-każi hemm punti partikolari li ma jistgħux jintmissu." Kemm iddum biex tara r-riżultati mixtieqa? "Jiddependi għal xiex wieħed ikun ġie. Madanakollu sa mill-ewwel sessjoni wieħed jibda jħoss l-effetti pożittivi. Naturalment individwu jrid jibqa' jiġi regolari għas-sessjonijiet neċessarji biex jieħu l-benefiċċju totali tal-agupuntura. Biex nagħtik eżempju, xi ħaġa sempliċi bħal emikranja tibda tittaffa mal-ewwel imma tgħaddi għal kollox wara madwar 5 sessonijiet. Ovvjament l-agupuntura ma tagħmilx mirakli. Aħna nuru lill-klijenti tagħna kif iżommu ruħhom rilassati billi ma jħallux emozzjonijiet qawwija bħar-rabja u l-inkwiet jinvadulhom il-bilanċ ta' ħajjithom għax dan jerġa' jikkawża l-problemi mill-ġdid." L-agupuntura hija trattament primarju jew kumplimentari; jiġifieri jista' jintuża waħdu jew flimkien ma' xi trattament mediċinali ieħor? "Le. L-agupuntura huwa trattament primarju. Fuq kollox huwa metodu naturali u allura għall-kuntrarju ta' meta wieħed jieħu l-mediċina, ma jitħallew l-ebda effetti ulterjuri. Sfortunatament hawn Malta bosta mit-tobba lokali ma tantx għandhom esperjenza jew interess fil-qasam tal-agupuntura u għalhekk ftit li xejn jirreferu klijenti għandna. Li kieku l-agupuntura kellha tiġi ntrodotta aktar f'dan il-pajjiż, bla dubju ħafna aktar nies jifhmu l-benefiċċji ta' din it-terapija u jkunu jistgħu jgawdu minnha. Biex nagħtik eżempju ċar, fost il-klijenti tiegħi għandi tlett tobba Maltin li jiġu jieħdu kura regolari f'din il-klinika. U hemm nara d-differenza hekk kif dawn jissuġġerixxu din it-terapija lill-klijenti tagħhom meta jaraw illi dawn ser imorru ferm aħjar permezz tal-agupuntura milli bl-amministrazzjoni tal-pilloli. Irrid nagħmilha ċara li m'inix qiegħed immaqdar il-mediċina tal-punent għax jiena ġejt imħarreġ anki f'din u nagħraf sewwa l-vantaġġi tagħha. Però nemmen illi l-agupuntura għandha ħafna x'toffri u mhux kulħadd huwa konxju minn dan." Din il-laqgħa mat-tabib Xu kienet tassew informattiva u rivelanti fl-istess ħin. It-terapija tal-agupuntura tant hija differenti mill-kura li nafu aħna illi donnok jekk ma tarahiex b'għajnejk jew tħossha fuqek issibha daqsxejn diffiċli biex tifhem il-kunċetti tagħha. Matul l-intervista li għamiltlu, numru ta' klijenti kienu qed jirċievu trattamenti differenti fil-klinika. Innutajt li kollha kellhom rispett kbir lejn dan it-tabib imma li kollha kienu qed isellmulu u jagħtuh il-vjaġġ it-tajjeb... "Hawnhekk ġejt naħdem fuq kuntratt ta' sentejn u dil-ġimgħa ser jiskadi. Ikun hemm għażla intensiva għat-tobba li jintbagħtu hawnhekk. Jiġu nnominati biss l-aqwa professjonisti f'dan il-qasam, li fostom irid ikollhom esperjenza tajba u karattru kariżmatiku flimkien mal-personalità u l-abbiltà adegwata biex jagħtu l-aħjar servizz lill-klijenti Maltin. Hekk kif jgħaddu s-sentejn it-tabib jiġi mibdul ma' ieħor." Imma dan sewwa meta l-klijenti jkunu drawk u int drajt lilhom? "Għalkemm jiena hawnhekk ġejt minn qalbi u għamilt bosta ħbieb, in-nuqqas tal-familja nħossu ħafna. Għaldaqstant ninsab sodisfatt li għamilt sagrifiċċju fejn għext il-bogħod mill-familja tiegħi għal sentejn sħaħ imma fl-istess ħin stajt nagħmel tant ġid lill-familja ħafna akbar – lill-poplu Malti. Iżda issa nixtieq ħafna nerġa' nħaddan lill-familja tiegħi miegħi." X'jidhirlu minn Malta u l-Maltin? "Meta sirt naf li ser niġi nagħti s-servizzi tiegħi f'Malta, mort infittixha fuq il-mappa biex nara fejn hi. Imma ma stajt insibha mkien u minflok fil-post li ndikawli bdejt naqra Valletta. Meta stħarriġt aktar irrealizzajt li dik kienet il-belt kapitali ta' Malta! Għalkemm Malta hi pajjiż ċkejken meta kkomparata ma' fejn ngħix jien, stajt napprezza li hi pajjiż sabiħ ħafna. Partikolarment togħġobni l-mixja bejn tas-Sliema u San Ġiljan. Nixtieq kieku nerġa' niġi nżur dan il-pajjiż darb'oħra. Il-klima togħġobni ħafna. Imma l-aktar għal qalbi huma n-nies li ltqajt magħhom; nies ġentili mmens li laqgħuni b'qalb kbira ħafna fostom. Nittama fuq kollox illi rnexxieli nilħaq l-għan prinċipali tiegħi – dik li nressaqhom aktar lejn il-kura tal-agupuntura sabiex saħħithom u ħajjithom tkun ferm aħjar." Ħadt l-opportunità biex nieħu wkoll il-kummenti ta' żewġ klijenti li kienu qed jużaw it-terapija tal-agupuntura f'din il-klinika.... Dawn huma l-kummenti ta' EMILIO BUTTIGIEG: "Ilni nipprova diversi metodi bit-tama li nnaqqas il-piż tiegħi imma qatt ma rnexxa xejn. Darba minnhom tħajjart nara x'toffri t-terapija tal-agupuntura. Fittixt ftit fuq l-internet u mbagħad xtaqt insib professjonista tajjeb li stajt nattendi għandu. Ippreferejt dil-klinika peress illi hawnhekk issib speċjalisti Ċiniżi illi ilhom għal diversi snin jaħdmu f'dan il-qasam. Xi ħaġa interessanti li għandek tkun taf dwari hija li jiena nibża' biża' tal-mewt mill-labar! Tant hu hekk illi ftit ilu mort nieħu t-tilqima tal-influwenza u tani ħass ħażin. Imma mbagħad b'xi mod għamilt il-kuraġġ u ġejt hawn u tant mort tajjeb mill-ewwel għax ma ħassejt l-ebda uġiegħ li issa qed niġi b'mod regolari għas-sessjonijiet tal-agupuntura. Permezz tal-użu tal-labar it-tabib Xu spjegali li kien ser jonqosli l-aptit sabiex b'hekk inkun nista' nnaqqas mill-piż. Fil-fatt diġà nnutajt illi ċertu ġuħ esaġerat li kien jaqbadni l-ħin kollu ġie eliminat u issa qed niekol b'aktar qies u ovvjament inqast ftit ukoll. Idealment nagħmel ukoll ftit tal-eżerċizzju imma minħabba l-piż tiegħi għalissa ma nistax. L-istess piż ħoloqli uġiegħ kbir partikolarment f'irkubbtejja. Għaldaqstant kif inti stess stajt tara, t-tabib qiegħed japplikali l-metodu tal-fentusi – xi ħaġa li kienet issir xi snin ilu anki fid-djar Maltin. Anki hawn, kull ma tħoss ġibda żgħira u daqshekk. Inizzjalment id-dehra tal-labar jafu jnaffru lil dak li jkun. Imma fir-realtà bis-saħħa ta' din it-terapija nħossni rrilassat ħafna u li ftit ftit ser nasal biex nilħaq l-għan li nixtieq." Dawn huma l-kummenti ta' "Jiena bdejt niġi hawnhekk peress li nbati minn uġiegħ qawwi f'dahri tant li f'xi ġranet bilkemm inkun nista' nistaportih. Introduċitni hawnhekk il-mara tat-tifel li semgħet mingħand xi wħud kemm dan il- metodu tal-agupuntura kapaċi verament itaffi l-uġiegħ. Nista' nikkonfermalek li sa mill-ewwel darba li ġiet applikata l-agupuntura fuqi, ħassejtni ħafna aħjar. Issa ilni niġi hawn għal dawn l-aħħar xahrejn, darba kull ġimgħa u l-uġiegħ ittaffa' ħafna. Anki jiena nuża t-trattament tal-fentusi u nsibu siewi ħafna. Kull ma tħoss ġibda żgħira u l-marka li tibqa' fuq il-ġilda, sal-ġurnata ta' wara tkun diġà marret. Lil dawk li jibżgħu mill-labar, nixtieq inserrħilhom rashom illi l-inserzjoni tal-labra lanqas biss tħossha. Tħoss biss il-benefiċċji li kapaċi tagħti din it-terapija." Barra minn hekk, fuq il-link: wieħed jista' jara filmat qasir dwar il-metodi tal-agupuntura u l-cupping. (Kortesija ta' Alfred u Jasmine Grech) (Dan l-artiklu ġie ppubblikat fit-Torċa tal-10 ta' Jannar 2010) terapija Torċa
KURA ANTIKA 5000 SENA